กระทรวงสาธารณสุข ย้ำผู้ป่วยเข้าเกณฑ์สอบสวนโรค COVID-19 รีบแสดงตัวตรวจรักษาไม่มีค่าใช้จ่าย วอนประชาชนอย่าแสดงความรังเกียจผู้ป่วยและผู้สงสัย
กระทรวงสาธารณสุข ย้ำผู้ป่วยเข้าเกณฑ์สอบสวนโรค COVID-19 รีบแสดงตัวตรวจรักษาไม่มีค่าใช้จ่าย วอนประชาชนอย่าแสดงความรังเกียจผู้ป่วยและผู้สงสัย นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวย้ำทุกมาตรการป้องกันโรค COVID-19 ที่ดำเนินการขณะนี้ยังเป็นการขอความร่วมมือโดยเฉพาะผู้ป่วยเข้าเกณฑ์สอบสวน คือมีไข้ มีอาการทางเดินหายใจ มีประวัติเดินทางจากประเทศกลุ่มเสี่ยง เมื่อป่วยขอให้รีบแจ้งเจ้าหน้าที่โดยไม่ต้องกังวลเรื่องค่าใช้จ่าย เพราะถ้าเข้าเกณฑ์ไม่ว่าจะใช้สิทธิ์รักษาใดก็ฟรี แต่หากไม่เข้าเกณฑ์ไม่แนะนำตรวจ หากอยากตรวจเองต้องรับผิดชอบค่าใช้จ่ายเองทั้งหมด อย่างไรก็ตามหลังราชกิจจานุเบกษาประกาศให้โรคนี้เป็นโรคติดต่ออันตราย สถานพยาบาล เจ้าบ้าน เจ้าของสถานที่ จะมีหน้าที่ตามกฎหมายคือเมื่อรู้ว่ามีคนเข้าเกณฑ์ต้องแจ้งเจ้าพนักงาน ภายใน 3 ชม.ด้าน นพ.เกียรติภูมิ วงศ์รจิต อธิบดีกรมสุขภาพจิต กล่าวว่า กรณีปู่-ยา ติดโรค COVID-19 จากต่างประเทศมาติดหลาน แม้ยืนยันแล้วผู้สัมผัสใกล้ชิดทุกคนไม่มีใครติดเชื้อเพิ่ม แต่เป็นบทเรียนว่าโรคติดต่ออันตราย ไม่ใช่เรื่องที่คนๆ เดียว จะแก้ไขเองได้ ทุกคนต้องรับผิดชอบต่อสังคมด้วยการบอกข้อเท็จจริง คนในสังคมเองที่รับรู้ก็ควรรัก สามัคคี ช่วยเหลือกันอย่างเอื้อเฟื้อ ไม่ควรเพ่งโทษ รังเกียจ ผู้ป่วยและผู้สงสัยป่วย เพราะจะส่งต่อความกลัวจนผู้ป่วยไม่กล้าแสดงตัว ไม่บอกความจริง ซึ่งจะก่อให้เกิดผลร้ายยิ่งกว่า จึงขอให้คนไทยรับผิดชอบ สอดส่อง ดูแล ช่วยเหลือ เพื่อก้าวข้าววิกฤตนี้ไปด้วยกัน